Bent Hindrup Andersen (EL), 1997-11-27:
Enhedslisten er enig med regeringen i, at elforsyningen nu skal udvides også til at foregå på havet omkring Danmark.
De eksisterende havvindmølleprojekter har på ganske kort tid dokumenteret, at der er et kæmpepotentiale for udbygning af vindkraft på havet omkring Danmark.
Enhedslistens mål er, at der skal produceres 10.000 MW, svarende til at hovedparten af vores energiforbrug kan komme fra havet.
Sådan bør det efter vores opfattelse også være, for det er der perspektiv i, og det er endvidere dokumenteret, at det samfundsøkonomisk er den klart bedste måde at få reduceret Danmarks CO2-udledning på.
I finansloven for i år blev der på Enhedslistens initiativ afsat midler til, at private vindmøllelav også kan gå på havet.
Vi foreslog det, fordi vi er meget nervøse for at overlade scenen til de store elselskaber.
Erfaringerne viser nemlig , at de ikke er de bedste til at varetage den vedvarende energis interesser.
Jeg mener også at kunne konstatere, at udbygningen med havmøllerne som følge af disse midler er blevet forceret ganske kraftigt, og så vidt, så godt.
Men det bekymrer mig, at der i lovforslaget ikke er taget initiativ til en fastlæggelse af spilleregler for udnyttelsen af havområder, som udpeges til at huse vindmøller.
Det fremgår dog af bemærkningerne til forslaget, at ministerens aftale med elværkerne om etablering af 750 MW havvindmøller i løbet af 10 år ikke vil stille sig hindrende for, at andre aktører kan deltage i udbygningen på havet, og derfor vil jeg gerne spørge ministeren, om han i tilknytning til vedtagelsen af dette lovforslag vil være med til at fastlægge spillereglerne for de udpegede havområder og få tilslutning og afregning af private og andre vindmøller, som står på spring for at blive opstillet på havet.
Dette kan f.eks. ske i forbindelse med betænkningsafgivelsen eller ved en særlig udtalelse eller fælleserklæring, som det blev nævnt af hr. Kim Behnke.
Jeg vil også gerne spørge ministeren, om vi ikke meget hurtigt, eventuelt også i forbindelse med betænkningen, kan slå en ring om en pulje på f.eks. 200 MW havvindmøller, som kan opsættes af private vindmøllelav, der garanteres
Derved vil den tid, vi skal bruge her i Folketinget på at fastlægge de endelige regler, ikke blokere for, at de private tiltag kan komme i gang.
Efter vores opfattelse skal et sådant regelsæt sikre, at de såkaldte nye vindfelter ikke bliver solgt til udlandet på samme måde, som vores oliefelter er solgt i Nordsøen.
Derfor ønsker vi et regelsæt, som sikrer, at elselskaberne kun kan eje 49 pct. af et felt, og at resten tildeles et vindmøllelav eller også gerne kommuner og amter med en fjerdedel af andelen.
På den måde kan vi sikre, at vindfelterne ikke går den samme skæbne i møde som oliefelterne, fordi et privat vindmøllelav ikke kan sælges til udlandet, og samtidig kan vi også få den kapital, der er nødvendig for at accelerere udbygningen.
Jeg vil altså gerne spørge ministeren, om det er muligt i forbindelse med lovforslagets behandling i udvalget at få en aftale om regler for, hvordan man i øvrigt skal te sig på havet.
Lovforslaget om ændring af lov om elforsyning er Dansk Folkeparti positiv over for.
Nu har vi lige talt om mindre CO2-udslip, og det er givet, at hvis man får udnyttet vindkraften bedre, vil det gavne også globalt.
Vi har også noteret os med tilfredshed, at der tilsyneladende er en eller anden form for enighed mellem elværkerne og ministeren, men det er klart, som flere af ordførerne har været inde på, at der er en lang række spørgsmål, som vi gerne vil have besvaret.
Hr. Hansen-Nord
var inde på nogle af spørgsmålene om vindmøller, og det venter vi selvfølgelig spændt på, om ministeren svarer på i dag, eller om vi får svarene under udvalgsbehandlingen.
Jeg må sige, som også den konservative ordfører var inde på, at Dansk Folkeparti heller ikke er med, hvis det drejer sig om på et tidspunkt at lave påbud om havmølleparker.
Alt i alt er vi positive over for forslaget, men vi venter spændt på svarene på de spørgsmål, der er stillet.